বাংলাদেশ প্রকৌশল বিশ্ববিদ্যালয়ে(বুয়েট)ছাত্র রাজনীতি নিষিদ্ধ করা হয়েছে
ঢাকাস্থ ফরাসি দূতাবাসের ফেসবুক পোস্টে তিনটি শব্দ ব্যবহার করা হয়। কিলিং, সিমপ্যাথি এন্ড জাস্টিস। শব্দ তিনটি হ্যাশ ট্যাগে প্রকাশ করা হয়। 
বাংলাদেশ প্রকৌশল বিশ্ববিদ্যালয়ে (বুয়েট) ছাত্র রাজনীতি নিষিদ্ধ করা হয়েছে। আন্দোলনরত শিক্ষার্থীদের সঙ্গে এক বৈঠকে বিশ্ববিদ্যালয়ের ভিসি প্রফেসর সাইফুল ইসলাম এই সিদ্ধান্তের কথা জানান। নিজ ক্ষমতাবলে তিনি এ ঘোষণা দেন। একইসঙ্গে আবরার হত্যা মামলার আসামি ১৯ শিক্ষার্থীকে বিশ্ববিদ্যালয় থেকে বহিষ্কারের সিদ্ধান্ত হয়। গত রোববার রাতে বুয়েটের শেরেবাংলা হলের আবাসিক ছাত্র আবরার ফাহাদকে ক্ষমতাসীন দলের ছাত্র সংগঠন ছাত্রলীগের নেতা-কর্মীরা পিটিয়ে হত্যা করে। এ ঘটনার পর বুয়েটসহ সারাদেশে আন্দোলন ছড়িয়ে পড়ে। ছাত্র রাজনীতি নিষিদ্ধসহ ১০ দফা দাবি জানান বুয়েটের সাধারণ শিক্ষার্থীরা। এ নিয়ে আন্দোলন চালিয়ে আসছিলেন তারা। এরই প্রেক্ষাপটে শুক্রবার বিকালে ভিসিসহ বিশ্ববিদ্যালয় কর্তৃপক্ষ বৈঠকে বসেন শিক্ষার্থীদের সঙ্গে। বৈঠকের শুরুতেই বুয়েটে সব ধরনের রাজনৈতিক কার্যক্রম নিষিদ্ধের কথা জানান ভিসি। শিক্ষার্থীদের অন্য সব দাবির প্রতিও ইতিবাচক সাড়া দিয়েছে কর্তৃপক্ষ। বলা হয়েছে, আবরারের পরিবারকে ক্ষতিপূরণ দেয়া হবে এবং মামলার সব খরচ বিশ্ববিদ্যালয় কর্তৃপক্ষ বহন করবে। বিচার কাজ দ্রুত শেষ করতে সরকারকে চিঠি দেয়া হবে। বুয়েটে র ্যাগিং বন্ধ করা হবে বলেও আশ্বস্ত করেছেন ভিসি। শেরেবাংলা হলের প্রভোস্ট আগেই পদত্যাগ করেছেন। আবরার হত্যার ঘটনায় এখন পর্যন্ত ১৮ জনকে গ্রেপ্তার করা হয়েছে। ওদিকে, আবরার হত্যাকা-ের তদন্ত এবং ন্যায় বিচারের দাবি তোলা সকল কণ্ঠস্বরের সঙ্গে একাত্মতা প্রকাশ করেছে মার্কিন যুক্তরাষ্ট্র। ঢাকাস্থ মার্কিন দূতাবাসের ভেরিফাইড অফিসিয়াল ফেসবুক পেইজে দেয়া এক প্রতিক্রিয়ায় রাষ্ট্রদূত রবার্ট মিলার বলেন, বুয়েটের শিক্ষার্থী আবরার ফাহাদের হত্যাকা-ের ঘটনায় আমি হতবাক ও মর্মাহত। মত প্রকাশের স্বাধীনতা যে কোন গণতন্ত্রের মৌলিক অধিকার। আবরার হত্যাকাণ্ডের নিন্দা জানিয়ে ফ্রান্স বলেছে, এই ঘটনায় আমরা অত্যন্ত মর্মাহত এবং বিস্মিত। ঢাকাস্থ ফরাসি দূতাবাসের ফেসবুক পোস্টে তিনটি শব্দ ব্যবহার করা হয়। কিলিং, সিমপ্যাথি এন্ড জাস্টিস। শব্দ তিনটি হ্যাশ ট্যাগে প্রকাশ করা হয়। আন্তর্জাতিক মানবাধিকার সংগঠন হিউম্যান রাইট ওয়াচ বলেছে, বাংলাদেশ কর্তৃপক্ষের সমূহের উচিত হবে একটি ব্যাপকভিত্তিক, নিরপেক্ষ ও স্বচ্ছতার সঙ্গে ফাহাদ হত্যাকাণ্ডের তদন্ত পরিচালনা করা এবং দায়ীদের বিচারের কাঠগড়ায় দাঁড় করানো।